La Fira de l’Art de la Universitat Popular celebra la 20a edició sota el tema “Casa nostra és casa vostra: Acollim les persones refugiades”
17 de maig 2017

![](/media/wekay4eg/62fira-de-l27art_cuerpo.jpg)  
  
La Universitat Popular organitza la 20a edició de la Fira de l’Art del Programa de Proximitat 2017 sota el tema _Casa nostra és casa vostra: Acollim les persones refugiades_, el 19 i el 20 de maig com a tancament del curs 2016-2017. El passeig Doctor Fleming i el Triangle Umbral del Port de Sagunt seran els llocs que acullen estes jornades de sensibilització que comptaran amb exposicions i estands informatius, entre altres actes.  
  
Serà divendres 19 de maig a partir de les 18 hores quan comence esta fira amb l'exposició i venda dels treballs de ceràmica, porcellana, restauració de mobles, dibuixos, tapissos, etc. de l'alumnat de la Universitat Popular, la recaptació de la qual es donarà a associacions i a les ONG locals. A més, es realitzaran tallers oberts a tot el públic de _patchwork_ i de pintura, així com durant els dos dies hi haurà estands informatius sobre programes de formació local i d'associacions. A les 22 hores tindrà lloc un sopar de germanor i posteriorment una nit de ball a càrrec de l'alumnat i el professorat dels cursos de balls de saló.  
  
Dissabte 20, a partir de les 11.30 hores, se celebrarà una jornada de portes obertes  on es realitzaran tallers d'expressió corporal així com conta-contes multiculturals i concursos de dibuix, treballs que s'exposaran a la vesprada de 17 a 20.30 hores. Serà a eixa mateixa hora quan tinga lloc l'acte de clausura de la fira amb el Cercle de Silenci a càrrec de Morvedre Acull i l'actuació del quartet de corda de l'alumnat del Conservatori de Sagunt que interpretarà _El cant del ocells_.  
  
**Ex******p**osicions i conferències durant maig sobre immigració**  
  
El Centre Cívic Antic Sanatori acollirà fins al 31 de maig l'exposició de fotografies _Fragments d'una Absència_ de Salva Nebot, així com la xarrada _Polítiques d'acolliment a Europa_ organitzada per Morvedre Acull en col·laboració amb la Universitat Popular el 31 de maig a les 19 hores, que serà a càrrec d'Itziar Ruiz-Giménez Arrieta, professora del departament de Ciència Política i Relacions Internacionals de la Universitat Autònoma de Madrid. A més, el 30 de maig tindrà lloc la conferència _Mercats migratoris i visions de la immigració en un context de crisi global_ a càrrec d'Andrés Piqueras Infante, professor del departament de Filosofia i Sociologia de l’UJI, en el Centre Públic de Persones Adultes (EPA) a les 19 hores.  

*   [](http://www.facebook.com/sharer.php?u=https://aytosagunto.es/va/actualitat/la-fira-de-l-art-de-la-universitat-popular-celebra-la-20a-edicio-sota-el-tema-casa-nostra-es-casa-vostra-acollim-les-persones-refugiades/ "Facebook")
*   [](http://twitter.com/share?url=https://aytosagunto.es/va/actualitat/la-fira-de-l-art-de-la-universitat-popular-celebra-la-20a-edicio-sota-el-tema-casa-nostra-es-casa-vostra-acollim-les-persones-refugiades/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-fira-de-l-art-de-la-universitat-popular-celebra-la-20a-edicio-sota-el-tema-casa-nostra-es-casa-vostra-acollim-les-persones-refugiades/ "Linked In")
*   [](mailto:?body=https://aytosagunto.es/va/actualitat/la-fira-de-l-art-de-la-universitat-popular-celebra-la-20a-edicio-sota-el-tema-casa-nostra-es-casa-vostra-acollim-les-persones-refugiades/)